ନେପାଳ ପ୍ରଧାନମନ୍ତ୍ରୀଙ୍କ ସହ ମିଳିତ ସାମ୍ବାଦିକ ସମ୍ମିଳନୀରେ ପ୍ରଧାନମନ୍ତ୍ରୀ ଦେଇଥିବା ବିବୃତି

ମହାନୁଭବ ନେପାଳର ପ୍ରଧାନମନ୍ତ୍ରୀ ପୁଷ୍ମ କମଲ ଦହଲ “ପ୍ରଚଣ୍ଡ” ନେପାଳରୁ ଆସିଥିବା ବିଶିଷ୍ଟ ପ୍ରତିନିଧିଗଣ, ଗଣମାଧ୍ୟମର ବନ୍ଧୁଗଣ ଆମ ବନ୍ଧୁତାର ଇତିହାସରେ ଆଜି ଏକ ମହତ୍ୱପୂର୍ଣ୍ଣ ଦିବସ । ପ୍ରଧାନମନ୍ତ୍ରୀ ଭାବେ ଦାୟିତ୍ୱ ଗ୍ରହଣ କରିବା ପରେ ତାଙ୍କର ପ୍ରଥମ ବିଦେଶ ଗସ୍ତରେ ମହାମହୀମ “ପ୍ରଚଣ୍ଡ” ମହୋଦୟ ଏବଂ ତାଙ୍କର ଅନ୍ୟ ପ୍ରତିନିଧିମାନଙ୍କୁ ଭାରତକୁ ସ୍ୱାଗତ କରିବା ମୋ ପକ୍ଷେ ଏକ ସୌଭାଗ୍ୟର କଥା । ବନ୍ଧୁଗଣ, ଆଉ ଉଭୟ ରାଷ୍ଟ୍ର ମଧ୍ୟରେ ଏକ ଗଭୀର ଐତିହାସିକ ବନ୍ଧନ ଏବଂ ସଭ୍ୟତାର ସମ୍ପର୍କ ରହିଛି । ଉଭୟ ରାଷ୍ଟ୍ର ମଧ୍ୟରେ ପ୍ରବାହିତ ନଦୀ, ମୁକ୍ତ ସୀମାନ୍ତ, ଦୁଇ ଦେଶର ଲୋକଙ୍କ ମଧ୍ୟରେ କାହିଁ ପ୍ରାଚୀନ କାଳରୁ ଥିବା ସମ୍ପର୍କ ଆମ ଦୁଇ ରାଷ୍ଟ୍ରକୁ ଘନିଷ୍ଠତା ସୂତ୍ରରେ ବାନ୍ଧି ରଖିଛି । ଆମ ଦୁଇ ଦେଶର ସରକାର ମଧ୍ୟରେ ଥିବା ସମ୍ପର୍କ ସହ ଆମର ସାମାଜିକ ଘନିଷ୍ଠତା ଉଭୟ ରାଷ୍ଟ୍ର ମଧ୍ୟରେ ସହଭାଗୀତାର ଗଭୀରତା ଓ ଚରିତ୍ରକୁ ପ୍ରତିପାଦିତ କରେ । ଜଟିଳ ସମୟରେ ଆମେ ଆମ ସମସ୍ୟାକୁ ସମାନ ଭାବେ ମୁଣ୍ଡାଉ, ଯେମିତି ଆମେ ପରସ୍ପରର ସଫଳତାକୁ ବାଣ୍ଟୁଛୁ । ଏକଥା ସୁନିଶ୍ଚିତ ଯେ ଆମ ବନ୍ଧୁତା ସମୟର କଷଟିରେ ପରୀକ୍ଷିତ ଓ ସ୍ୱତନ୍ତ୍ର । ଘନିଷ୍ଠ ପ୍ରତିବେଶୀ ଓ ଘନିଷ୍ଠ ବନ୍ଧୁ ରାଷ୍ଟ୍ର ଭାବେ, ନେପାଳର ଶାନ୍ତି, ସ୍ଥିରତା ଓ ଆର୍ଥିକ ସମୃଦ୍ଧି ହେଲା ଆମର ସହଭାଗୀ ଉଦ୍ଦେଶ୍ୟ । ନେପାଳର ବିକାଶ ଯାତ୍ରା ଓ ଆର୍ଥିକ ପ୍ରଗତିର ପ୍ରତିଟି ପଦକ୍ଷେପରେ, ଆମେ ଆପଣଙ୍କର ସହଭାଗୀ ହେବାର ସୌଭାଗ୍ୟ ଲାଭ କରିଛୁ । ନେପାଳରେ ଗଣତାନ୍ତ୍ରିକ ବ୍ୟବସ୍ଥାର ସୁଦୃଢ଼ୀକରଣ ଲାଗି ଆପଣ ବ୍ୟକ୍ତିଗତ ଭାବେ ଗ୍ରହଣ କରିଥିବା ଭୂମିକାକୁ ମଧ୍ୟ ଆମେ ପ୍ରଶଂସା କରୁଛୁ । ନେପାଳର ଶାନ୍ତି ପ୍ରତିଷ୍ଠା ସକାଶେ ଆପଣ ହେଉଛନ୍ତି ଏକ ବିଶେଷ ସହାୟକ ଶକ୍ତି । ମୋର ଦୃଢ଼ ବିଶ୍ୱାସ ଯେ ଆପଣଙ୍କ ନେତୃତ୍ୱରେ ନେପାଳ ସଫଳତାର ସହ ଦେଶର ସମସ୍ତ ବର୍ଗର ଲୋକଙ୍କ ସହ ସମାବେଶୀ ଆଲୋଚନା ଏବଂ ସେମାନଙ୍କ ଆଶା ଆକାଂକ୍ଷାକୁ ଦୃଷ୍ଟିରେ ରଖି ସମ୍ବିଧାନକୁ କାର୍ଯ୍ୟକାରୀ କରାଯାଇପାରିବ । ଏହି ଉଦ୍ୟମରେ ମୁଁ ଆପଣଙ୍କର ସର୍ବ ଶୁଭ କାମନା କରେ । ବନ୍ଧୁଗଣ, ଆଜି ଆମ ମଧ୍ୟରେ ହୋଇଥିବା ବିସ୍ତୃତ ଓ ଉପାଦେୟ ଆଲୋଚନାରେ ପ୍ରଧାନମନ୍ତ୍ରୀ ପ୍ରଚଣ୍ଡ ଏବଂ ମୁଁ ଦ୍ୱିପାକ୍ଷିକ ସହଯୋଗ ଉପରେ ବ୍ୟାପକ ଭାବେ ମତ ବିନିମୟ କରିଛୁ । ମୁଁ ପ୍ରଧାନମନ୍ତ୍ରୀ ପ୍ରଚଣ୍ଡଙ୍କୁ ଅବଗତ କରାଇଛି ଯେ ନେପାଳ ସହ ବିକାଶ ସହଯୋଗୀତାରେ ସାମିଲ ହେବାକୁ ଭାରତ ସଦାସର୍ବଦା ପ୍ରସ୍ତୁତ ଅଛି । ଏବଂ, ନେପାଳବାସୀ ଓ ସରକାରଙ୍କ ଆବଶ୍ୟକତା ଓ ଗୁରୁତ୍ୱ ଅନୁସାରେ ଆମେ ତାହା କରିବୁ । ଏହି ପରିପ୍ରେକ୍ଷୀରେ, ଆଜି ଆମେ ନେପାଳରେ ଭୂମିକମ୍ପ ପରବର୍ତ୍ତୀ ପୁନଃନିର୍ମାଣ କାର୍ଯ୍ୟ ସକାଶେ 750 ନିୟୁତ ଡଲାର ଋଣ ଯୋଗାଇ ଦେବାକୁ ଏକ ରାଜିନାମା ସ୍ୱାକ୍ଷର କରିଛୁ । ମୋର ଦୃଢ଼ ବିଶ୍ୱାସ ଗତ ବର୍ଷ ନେପାଳରେ ସଂଘଟିତ ପ୍ରଳୟଙ୍କରୀ ଭୂମିକମ୍ପରେ ପ୍ରଭାବିତ ଲକ୍ଷ ଲକ୍ଷ ଲୋକଙ୍କୁ ସହାୟତା ଯୋଗାଇବାରେ ଏହା ସହାୟକ ହେବ । ସେହିଭଳି ତରାଇ ରୋଡ, ଫେଜ-୨, ବିଜୁଳି ସରବରାହ ଲାଇନ, ସବଷ୍ଟେସନ ଏବଂ କାସ୍ମିଠାରେ ଏକ ପଲିଟେକନିକ ପ୍ରତିଷ୍ଠା ଭଳି ନୂତନ ପ୍ରକଳ୍ପ ନିମନ୍ତେ ଭାରତ ଅତିରିକ୍ତ ଋଣ ସହାୟତା ଯୋଗାଇ ଦେବାକୁ ରାଜି ହୋଇଛି । ବନ୍ଧୁଗଣ, ପ୍ରଧାନମନ୍ତ୍ରୀ ପ୍ରଚଣ୍ଡ ଓ ମୁଁ ସ୍ୱୀକାର କରୁ ଯେ ଆମ ଉଭୟ ସମାଜର ନିରାପତ୍ତା ଆମ ସହଭାଗୀ ବିକାଶ ଲକ୍ଷ୍ୟ ସାଧନ ଏବଂ ଦୃଢ଼ ଆର୍ଥିକ ବିକାଶ ନିମନ୍ତେ ଏକାନ୍ତ ଜରୁରୀ । ଆମେ ମଧ୍ୟ ଏକମତ ଯେ ଆମର ନିରାପତ୍ତା ସ୍ୱାର୍ଥ ପରସ୍ପର ସହ ଘନିଷ୍ଠ ଭାବେ ଜଡିତ । ଉଭୟ ରାଷ୍ଟ୍ର ମଧ୍ୟରେ ଥିବା ମୁକ୍ତ ସୀମାନ୍ତ ଆମ ଲୋକମାନଙ୍କ ମଧ୍ୟରେ ଘନିଷ୍ଠ ସମ୍ପର୍କ ଓ ପାରସ୍ପରିକ ଭାବ ଆଦାନପ୍ରଦାନ ସକାଶେ ପର୍ଯ୍ୟାପ୍ତ ସୁଯୋଗ ପ୍ରଦାନ କରେ । କିନ୍ତୁ, ଆମର ସୀମାକୁ ଅପବ୍ୟବହାର କରିବା ଲାଗି ଚେଷ୍ଟା କରୁଥିବା ତତ୍ତ୍ଵଙ୍କ ପ୍ରତି ମଧ୍ୟ ଆମକୁ ସଚେତନ ରହିବାକୁ ପଡିବ । ତେଣୁ, ଆମ ପ୍ରତିରକ୍ଷା ଓ ନିରାପତ୍ତା ଏଜେନ୍ସୀ ମଧ୍ୟରେ ଥିବା ସହଯୋଗକୁ ଜାରି ରଖିବା ସହ ଆମର ବର୍ଦ୍ଧିଷ୍ଣୁ ବାଣିଜ୍ୟ, ଆର୍ଥିକ, ସାଂସ୍କୃତିକ ଓ ବିକାଶ ସହଭାଗୀତାକୁ ଆଗେଇ ନେବା ଅତୀବ ଗୁରୁତ୍ୱପୂର୍ଣ୍ଣ । ଏବଂ ଏହା ଆମ ଦୁଇ ଦେଶର ନାଗରିକଙ୍କ ହିତସାଧନ କରିବ । ବନ୍ଧୁଗଣ, ବାଣିଜ୍ୟ, ସଂଯୋଗ, ବିକାଶ ପ୍ରକଳ୍ପମାନଙ୍କର ସାମଗ୍ରୀକ ଉନ୍ନତି ଓ ପାରସ୍ପରିକ ନିବେଶ ନେପାଳ ସହ ଆମ ସମ୍ପର୍କର ମୁଖ୍ୟ ଆଧାର । ମୁକ୍ତ ଆକାଶ, ସୀମାପାର ଶକ୍ତି ବାଣିଜ୍ୟ, ଟ୍ରାଞ୍ଜିଟ ରୁଟ, ସୀମାପାର ସଂଯୋଗ ଦିଗରେ ଭାରତର ପ୍ରୟାସ ନେପାଳବାସୀଙ୍କୁ ସିଧାସଳଖ ସୁଫଳ ପ୍ରଦାନ କରିବ ଏବଂ ଆମ ଆର୍ଥିକ ସହଭାଗୀତାକୁ ସୁଦୃଢ଼ କରିବ । ନେପାଳ ଓ ଭାରତ ଆର୍ଥିକ ସହଯୋଗୀତାର ଅନେକ କ୍ଷେତ୍ରରେ ଘନିଷ୍ଠ ଭାବେ କାର୍ଯ୍ୟରତ ଏବଂ ଏଥିରେ ବିଜୁଳି ଶକ୍ତି ଏବଂ ଜଳସମ୍ପଦ ସେକ୍ଟର ସାମିଲ । ପ୍ରଧାନମନ୍ତ୍ରୀ ପ୍ରଚଣ୍ଡ ଓ ମୁଁ ଏବେ କାର୍ଯ୍ୟକାରୀ ହେଉଥିବା ଜଳବିଦ୍ୟୁତ ପ୍ରକଳ୍ପର ସଫଳ ଓ ତ୍ୱରିତ ପ୍ରବର୍ତ୍ତନ ତଥା ବିଜୁଳି ସରବରାହ ଲାଇନର ବିକାଶ ଓ ପ୍ରବର୍ତ୍ତନ ନିମନ୍ତେ ସହମତ ହୋଇଛୁ । ଏହା ନେପାଳ ପାଇଁ ଅତି ଆବଶ୍ୟକ ବିଜୁଳି ଶକ୍ତି ଓ ରାଜସ୍ୱ ସୃଷ୍ଟିରେ ସହାୟକ ହେବ । ଆମ ଦୁଇ ଦେଶର ସମାଜ ମଧ୍ୟରେ ଥିବା ସମ୍ପର୍କକୁ ଆହୁରି ଘନିଷ୍ଠ ଓ ସକ୍ରିୟ କରିବା ସକାଶେ ଆମେ ରାଜି ହୋଇଛିୁ । ଆମର ବୌଦ୍ଧ ଐତିହ୍ୟକୁ ପ୍ରଦର୍ଶିତ କରିବା ସହ, ଆୟୁର୍ବେଦ ଏବଂ ଅନ୍ୟ ପାରମ୍ପରିକ ଚିକିତ୍ସା ପଦ୍ଧତିର ବିକାଶ ଉପରେ ଗୁରୁତ୍ୱ ପ୍ରଦାନ ଲାଗି ଆମେ ସହମତ ହୋଇଛୁ । ପ୍ରଧାନମନ୍ତ୍ରୀ ଓ ମୁଁ ଦୃଢ଼ ବିଶ୍ୱାସୀ ଯେ ଆଜି ଆମେ ଗ୍ରହଣ କରିଥିବା ନିଷ୍ପତ୍ତି ଆମର ଆର୍ଥିକ ସହଯୋଗୀତାକୁ ସୁଦୃଢ଼ କରିବା ସହ ଏହାକୁ ଏକ ନୂଆ ଶୀର୍ଷରେ ପହଞ୍ଚାଇବ । ମହାନୁଭବ, ଆପଣଙ୍କର ଗସ୍ତ ବେଶ ସମୟୋଚିତ । ଏବଂ, ଆମ ସମ୍ପର୍କର ଏକ ନୂତନ ଓ ଉଜ୍ଜ୍ୱଳ ଅଧ୍ୟାୟ ରଚନା କରିବ । ପୁଣି ଥରେ, ମହାନୁଭବ, ଭାରତକୁ ମୁଁ ଆପଣଙ୍କୁ ହାର୍ଦ୍ଦିକ ସ୍ୱାଗତ ଜଣାଉଛି । ମୋର ବିଶ୍ୱାସ, ଭାରତରେ ଆପଣଙ୍କର ଅବସ୍ଥାନ ସୁଖପ୍ରଦ ଓ ସଫଳ ହେବ । ଆପଣମାନଙ୍କୁ ଧନ୍ୟବାଦ ।